หุ้นยุโรปปิดบวกรับตัวเลขจ้างงานสหรัฐฯแกร่ง
ตลาดหุ้นยุโรปปิดบวกเมื่อคืนนี้ (8 ก.ค.) โดยได้รับแรงหนุนจากตัวเลขการจ้างงานสหรัฐที่สูงเกินคาด ซึ่งสะท้อนให้เห็นถึงตลาดแรงงานสหรัฐที่แข็งแกร่ง
9 ก.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 1.62% ปิด (8 ก.ค.) ที่ 327.35 จุด, ดัชนี CAC-40 ตลาดหุ้นฝรั่งเศสปิดที่ 4,190.68 จุด เพิ่มขึ้น 72.83 จุด หรือ +1.77%, ดัชนี DAX ตลาดหุ้นเยอรมันปิดที่ 9,629.66 จุด เพิ่มขึ้น 210.88 จุด หรือ +2.24% และดัชนี FTSE 100 ตลาดหุ้นลอนดอนปิดที่ 6,590.64 จุด เพิ่มขึ้น 56.85 จุด หรือ +0.87%
ตลาดหุ้นยุโรปปรับตัวขึ้นอย่างแข็งแกร่งเมื่อคืนนี้ ขานรับรายงานของกระทรวงแรงงานสหรัฐซึ่งระบุว่า ตัวเลขการจ้างงานนอกภาคเกษตรพุ่งขึ้น 287,000 ตำแหน่งในเดือนมิ.ย. จากระดับ 38,000 ตำแหน่งในเดือนพ.ค. ขณะที่อัตราการว่างงานเพิ่มขึ้นสู่ระดับ 4.9% หลังจากอยู่ที่ 4.7% ในเดือน พ.ค. นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 175,000 ตำแหน่งในเดือนมิ.ย. และอัตราการว่างงานจะเพิ่มขึ้นสู่ระดับ 4.8%
ขณะเดียวกัน ตัวเลขรายได้ต่อชั่วโมงโดยเฉลี่ยของแรงงาน ซึ่งเป็นข้อมูลที่ธนาคารกลางสหรัฐ (เฟด) ให้ความสำคัญเพื่อหาสัญญาณบ่งชี้ภาวะเงินเฟ้อ ได้เพิ่มขึ้น 0.1% ในเดือนมิ.ย. อย่างไรก็ตาม ตลาดหุ้นยุโรปปรับตัวลงเป็นสัปดาห์ที่ 5 ในรอบ 6 สัปดาห์ โดยในสัปดาห์นี้ตลาดปรับตัวลง 1.5%
หุ้นกลุ่มการเงินปรับตัวขึ้น โดยหุ้นธนาคารอิตาลี ได้แก่ Banco Popolare SC พุ่งขึ้น 18% และหุ้น Banca Popolare dell’Emilia Romagna SC พุ่ง 16% หลังธนาคารทั้งสองแห่งเผยการทดสอบภาวะวิกฤต (Stress Test) เป็นไปในทางที่ดี หุ้นยานยนต์ปรับตัวขึ้น โดยหุ้นเฟียต ไครสเลอร์ ออโตโมบิลส์ และหุ้นหุ้นเรโนลท์ ต่างพุ่งขึ้น 5.7%